楚有𮑉菜色潔而味辛夜對吳監丞飲飲酣薦之以此恍然如在湖湘間
作者：楊冠卿
朝代：宋

paragraphs: 山澤有臞儒，骨相無食肉。
平生藜莧腸，愧負詩書腹。
碧澗掇香芹，雕盤堆苜蓿。
艱苦謀一飽，未免窮途哭。
君今食萬錢，肥甘非不足。
味厭五侯鯖，嘉蔬列瓊玉。
云自楚中來，芳辛有餘馥。
一笑下筯空，鯨飲薦醽醁。
吟餘詩思清，如行湘水曲。
湘君不復見，直欲跨黄鵠。